Mogens Nørgård Pedersen (KD), 2004-05-25:
Da Kristendemokraternes ordfører på området, hr. Jann Sjursen, ikke kan være til stede, skal jeg fremføre følgende:
Når man fra Hizb-ut-Tahrirs side går ud og distribuerer en løbeseddel, der opfordrer til at dræbe jøder og i øvrigt beskriver jøder som bagvaskende og løgnagtige folk m.m.,
så er det ikke kun en trussel og en forhånelse mod en befolkningsgruppe, det er også en trussel mod de værdier, som dette samfund bygger på, og som vi alle nyder godt af.
Senest har vi hørt om Hizb-ut-Tahrirs hvervekampagne på skoler, og det har i aviserne været fremme, at lærere skulle være blevet truet og chikaneret.
Vi vil ikke tolerere, at Hizb-ut-Tahrir skaber frygt blandt og had til bestemte befolkningsgrupper.
Foreningens talsmand er da også blevet idømt 60 dages fængsel for at have overtrådt straffelovens § 266 b på grund af trusler og grove forhånelser mod jøder i forbindelse med distribution af løbesedlen.
Da løbesedlerne blev kendt i offentligheden, efterlyste Kristendemokraterne med det samme ministerens opfattelse af, om der var grundlag for at opløse Hizb-ut-Tahrir ved dom ifølge grundlovens § 78, og vi er derfor glade for ministerens initiativ til, at Rigsadvokaten skulle undersøge denne mulighed.
Nu har vi så i januar 2004 fået Rigsadvokatens vurdering
af, om foreningen ville kunne forbydes jævnfør grundlovens § 78.
Rigsadvokatens konklusion kom en del bag på os, og det var især anklagemyndighedens forsigtige overvejelser, vi bed mærke i.
Derfor har vi faktisk været af den opfattelse, at justitsministeren burde rejse sagen uanset Rigsadvokatens i øvrigt forsigtige vurdering.
For kort tid siden diskuterede vi i Folketingssalen, om justitsministeren skulle rejse sag mod Pædofiligruppen ifølge grundlovens § 78.
Kristendemokraterne udtalte her, at vi gerne ville se, hvor grænsen for foreningsfrihed reelt går ifølge domstolene, og at vi derfor ønskede en tiltalerejsning, og vi mente faktisk, at Hizb-ut-Tahrir var en endnu mere velegnet prøvesag end Pædofiliforeningen.
Vi kan ikke støtte en vedtagelse, der ikke garanterer, at spørgsmålet om en eventuel opløsning af foreningen bliver taget op igen.
I en af de vedtagelser, der er fremsat i dag af Socialdemokraterne, Venstre og De Konservative, står der blot, at det vil kunne blive aktuelt at tage sagen op igen, hvis politiet finder yderligere strafbare forhold. Rigsadvokaten understreger, at der uanset domfældelsen af foreningens talsmand ikke er bevismæssigt grundlag for at fastslå, at Hizb-ut-Tahrir som et almindeligt led i sin virksomhed har anvendt ulovlige midler eller har gennemført ulovlige aktiviteter, simpelt hen fordi der kun har været en sag indtil videre.
Hvis flere sager dukker op, regner vi med, at sagen bevismæssigt er blevet styrket så meget, at anklagemyndigheden vil rejse tiltale.
Vi afventer derfor med interesse politiets undersøgelse af foreningens seneste aktiviteter på skoler m.v. Jeg skal på Kristendemokraternes vegne fremsætte følgende:
Forslag til vedtagelse »Folketinget tager skarpt afstand fra de hadske og antidemokratiske ytringer fra Hizb-ut-Tahrir og pålægger justitsministeren at sikre en løbende overvågning af foreningen, ligesom ministeren skal bede Rigsadvokaten om en ny redegørelse om muligheden for at opløse Hizb-ut-Tahrir ved dom, hvis foreningen på ny overtræder straffelovgivningen.«